Document ID: /roh_data/filtered/fineweb-2-filterrobots_roh.jsonl.gz/30989

Silsuenter ha la Polizia chantunala cumenzà ina grond'acziun da retschertga che ha purtà success la saira tard. L'um è vegnì transportà en l'ospital, sulettamain cun ina sfradentada.
Pliras patruglias da polizia, in super puma, in chaun da polizia ed in pilot da dronas èn stads en acziun venderdi saira. La fin ha in tip da la populaziun gidà da chattar l'um dad 80 onns. El era en la regiun da la Brancla tar Ramosch, scriva la Polizia chantunala.
Agid dad in super puma da l'armada
La saira las 19:45 ha la Polizia chantunala dumandà l’aviatica militara agid. La speranza era che la camera infracotschna gidia a chattar l'um. Per salvar l'um han ins lura fatg diever dal turn da suga e l'ambulanza ha silsuenter transportà el en l'ospital, scriva l'armada.
Il superpuma saja partì a las 21:00 a Dübendorf vers Scuol. A Cuira è il manader da l'acziun vegnì chargià en, hai num en ina communicaziun da l'Armada svizra.
Talas acziuns da l'armada dettia circa trais giadas il mais. Per regla na mitschian persunas sparidas però betg sco quella giada senza pli gronds donns, ha ditg il pledader da l'armada.